ฉบับร่าง:วิลเลียม เจ้าชายแห่งโฮเอินท์ซ็อลเลิร์น

วิลเลียม เจ้าชายแห่งโฮเอินท์ซ็อลเลิร์น (พระนามเต็ม: วิลเลียม เอากุสต์ คาร์ล ฌอแซ็ฟ ปีเตอร์ แฟร์ดีนันด์ เบเดิกต์; 7 มีนาคม พ.ศ. 2407 – 22 ตุลาคม พ.ศ. 2470) ทรงเป็นเจ้าชายแห่งโฮเอินท์ซ็อลเลิร์น ระหว่างปี พ.ศ. 2448 ตราบจนสิ้นพระชนม์ และทรงเป็นพระชนกใน อดีตสมเด็จพระราชินีเอากุสเทอ วิคโทรีอาแห่งโปรตุเกส

**พระประวัติ**
พระองค์ประสูติเมื่อปี พ.ศ. 2407 เป็นพระโอรสพระองค์ใหญ่ใน ลีโอพ็อลท์ กับ อินฟันตาอังตอนีอาแห่งโปรตุเกส เป็นพระเชษฐาพระองค์ใหญ่ในพระเจ้าแฟร์ดีนันท์ที่ 1 แห่งโรมาเนีย พระปิตุลา (ลุงฝ่ายพ่อ) ในพระเจ้าการอลที่ 2 แห่งโรมาเนีย , เอลีซาเบตาแห่งโรมาเนีย และ สมเด็จพระราชินีมารียาแห่งยูโกสลาเวีย เป็นพระภาติยะ (หลานอา) ในชเต็ฟฟานีแห่งโฮเอินท์ซ็อลเลิร์น-ซีคมาริงเงิน และ พระเจ้าการอลที่ 1 แห่งโรมาเนีย นอกจากนี้ พระองค์ยังทรงเป็นพระราชนัดดา (หลานยาย) ในสมเด็จพระราชินีนาถมารีอาที่ 2 แห่งโปรตุเกส โดยพระองค์ยังมความเกี่ยวดองกับเจ้านายพระราชวงศ์ชั้นสูงหลายพระองค์ อาทิ สมเด็จพระเจ้าอัลแบร์ที่ 1 แห่งเบลเยียม , พระเจ้าฟรีดริช เอากุสท์ที่ 3 แห่งซัคเซิน เป็นต้น 
ระหว่างปี พ.ศ. 2423 ถึง พ.ศ. 2429 พระองค์ทรงเป็นรัชทายาทโดยสันนิษฐานแห่งราชบัลลังก์โรมาเนีย ต่อมาเมื่อวันที่ 20 ธันวาคม พ.ศ. 2429 ทรงสละสิทธิ์ในราชบัลลังก์ให้กับ พระเจ้าแฟร์ดีนันท์ที่ 1 แห่งโรมาเนีย พระโสทรานุชา

**เสกสมรส**
พระองค์ทรงเสกสมรสกับ เจ้าหญิงมารีอา เตเรซาแห่งบูร์บง-ซิซิลีทั้งสอง (พระภาคิไนยใน จักรพรรดินีเอลีซาเบ็ทแห่งออสเตรีย) เมื่อวันที่ 27 มิถุนายน พ.ศ. 2432 มีพระบุตร 3 พระองค์ คือ
#สมเด็จพระราชินีเอากุสเมอ วิคโทรีอาแห่งโปรตุเกส อภิเษกสมรสกับ พระเจ้ามานูแวลที่ 2 แห่งโปรตุเกส
#ฟรีดริช เจ้าชายแห่งโฮเอินท์ซ็อลเลิร์น
#ฟรันทซ์ ฌอแซ็ฟ เจ้าชายแห่งโฮเอินท์ซ็อลเลิร์น-เอ็มเดิน
ในปี พ.ศ. 2448 พระบิดาของพระองค์สิ้นพระชนม์ พระองค์จึงดำรงพระอิสริยยศเจ้าชายแห่งโฮเอินท์ซ็อลเลิร์น ต่อมาไม่นาน เจ้าหญิงมารีอา เตเรซาแห่งบูร์บง-ซิซิลีทั้งสอง พระชายาสิ้นพระชนม์ ต่อมาเมื่อวันที่ 20 มกราคม พ.ศ. 2458 ทรงเสกสมรสใหม่กับ เจ้าหญิงอเดลกุลเดอแห่งบาวาเรีย พระราชธิดาใน พระเจ้าลูทวิชที่ 3 แห่งบาวาเรีย โดยงานเสกสมรส ถูกจัดขึ้น ณ มิวนิก โดยการเสกสมรสครั้งใหม่ ทั้งคู่ไม่มีพระบุตรร่วมกัน เจ้าหญิงอเดลกุลเดอ ทรงกลายเป็นพระวิมาดาเธอ (แม่เลี้ยง) ของพระบุตรทั้ง 3 พระองค์ของพระองค์กับอดีตพระชายาผู้ล่วงลับ
ต่อมาจักรวรรดิเยอรมัน ล่มสลาย ทำให้พระอิสริยยศชองพระองค์ถูกยกเลิกไป กระนั้น ตามกฎหมายรัฐธรรมนูญ พระองค์ยังมีสิทธิ์ในการดำรงพระอิสริยยศดังกล่าวตลอดพระชนม์ชีพ โดยพระบุตรและพระทายาทของพระองค์ ยังสามารถใช้พระอิสริยยศได้ หากแต่เป็นเพียงในพระนามเท่านั้น

**สิทธิ์แห่งพระราชบัลลังก์โรมาเนีย**
เมื่อวันที่ 22 พฤศจิกายน พ.ศ. 2423 ลีโอพ็อลท์ เจ้าชายแห่งโฮเอินท์ซ็อลเลิร์น พระบิดาของพระองค์ ทรงสละสิทธิ์ในการสืบทอดราชบัลลังก์โรมาเนีย เพื่อมอบราชบัลลังก์แก่พระโอรสของพระองค์แทน โดยหวังให้พระองค์ทรงกลายเป็นพระมหากษัตริย์โรมาเนีย แต่พระองค์ในวัย 22 ปี ทรงประกาศสละตำแหน่ง และมอบให้กับพระโสทรานุชาพระองค์รองคือ พระเจ้าแฟร์ดีนันท์ที่ 1 แห่งโรมาเนีย โดยทรงพระอักษร (เขียนจดหมาย) เป็นภาษาฝรั่งเศส ลงวันที่ 20 ธันวาคม พ.ศ. 2429
ต่อมาพระเจ้าการอลที่ 1 แห่งโรมาเนีย ผู้เป็นพระปิตุลา (อาชาย) สวรรคตลง ทำให้พระโสทรานุชา สืบพระราชบัลลังก์ทันที

**อ้างอิง**
Renunciation letter of Guillaume de Hohenzollern, in French, dated on 20 December 1886 (in French) Gheorghe Bengescu (1907)- Bibliographie franco-roumaine *depuis le commencement du XIXe siècle jusqu'à nos jours.
*"Weimar Constitution of 1919". Cornell University. July 12, 2020.
*Renunciation letter of Leopold de Hohenzollern, in French, dated on 22 November 1880"
*Handbuch über den Königlich Preußischen Hof und Staat (1918), Genealogy p.6
*Justus Perthes, Almanach de Gotha 1922 (1922) p. 77
*Hof- und Staats-Handbuch des Herzogtums Anhalt (1894), "Herzogliche Haus-Orden Albrecht des Bären" p. 17
*Hof- und Staats-Handbuch des Großherzogtum Baden (1896), "Großherzogliche Orden" pp. 62, 77
2470
หมวดหมู่:ราชวงศ์โฮเอินท์ซ็อลเลิร์น-ซีคมาริงเงิน
หมวดหมู่:ราชวงศ์โฮเอินท์ซ็อลเลิร์น
หมวดหมู่:ผู้อ้างสิทธิในราชบัลลังก์
หมวดหมู่:เจ้าชายโฮเอินท์ซ็อลเลิร์น
หมวดหมู่:เจ้าชายโฮเอินท์ซ็อลเลิร์น-ซีคมาริงเงิน